Kiesers kan dié lande nog red | Netwerk24
Kiesers kan dié lande nog red
Deur Theunie Kirsten, Pretoria 20 Augustus 2020 05:01
Twee lande wat uit mekaar se foute moes leer, moet nou saam-saam spartel om uit die "hoësorgeenheid" te kom: Zimbabwe en Suid-Afrika.
Twee "bloedbroers" kniediep in dieselfde verknorsing. Wat is die bitter les wat die twee broers lankal moes geleer het? Kiesers stel normaalweg daardie regering aan bewind wat hulle "beloon" met 'n skoon en doeltreffende administrasie en 'n gunstige klimaat vir vooruitgang.
As die meerderheid kiesers egter 'n spesifieke prioriteit het – soos om die onregverdighede van die verlede aan te spreek – dan speel alle ander prioriteite tweede viool.
Dít kan daartoe lei dat 'n regering wat regstellings belowe buig of bars aan bewind gehou sal word tot alle beloftes nagekom is. Dit, terwyl so 'n regering met totale onbeholpenheid en grootskaalse vergrype kan wegkom. Kiesers wat met beloftes omgekoop kan word, versaak hul grootste verantwoordelikheid: om die regering te alle tye op sy tone en aanspreeklik te hou.
Sulke kiesers en regerings is soos dwelmslawe wat met vuil naalde (kiesers se versaking van hul plig en regeringsvergrype) vir mekaar oor en weer regmakers (stemme en regstellings) gee totdat dit hulle uiteindelik in die hoësorgeenheid laat beland.